
 18.11.2021
 BG
 Официален вестник на Европейския съюз
 L 410/51
 РЕГЛАМЕНТ ЗА ИЗПЪЛНЕНИЕ (ЕС) 2021/2011 НА КОМИСИЯТА
 от 17 ноември 2021 година
 за налагане на окончателно антидъмпингово мито върху вноса на кабели от оптични влакна с произход от Китайската народна република
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз („основния регламент“) (1), и по-специално член 9, параграф 4 от него,
 като има предвид, че:
 1. ПРОЦЕДУРА
 1.1. Започване
 (1)
 На 24 септември 2020 г. Европейската комисия („Комисията“) започна антидъмпингово разследване по отношение на вноса на кабели от оптични влакна с произход от Китайската народна република („Китай“, КНР или „засегнатата държава“) на основание член 5 от основния регламент. Тя публикува известие за започване на процедура в Официален вестник на Европейския съюз (2) („известието за започване“).
 (2)
 Комисията започна разследването вследствие на жалба, подадена от Europacable („жалбоподателя“) от името на производители от Съюза. Жалбоподателят представляваше над 25 % от общото производство на кабели от оптични влакна в Съюза. В жалбата се съдържаха доказателства за дъмпинг и произтичаща от него съществена вреда, които бяха счетени за достатъчно основание за започване на разследването.
 (3)
 На 21 декември 2020 г. Комисията откри антисубсидийна процедура по отношение на вноса на кабели от оптични влакна с произход от Китайската народна република и започна отделно разследване. Тя публикува известие за започване в Официален вестник на Европейския съюз (3).
 1.2. Регистрационен режим по отношение на вноса
 (4)
 Вследствие на искане от жалбоподателя от 17 декември 2020 г., подкрепено с необходимите доказателства, Комисията въведе регистрационен режим по отношение на вноса на разглеждания продукт съгласно член 14, параграф 5 от основния регламент, като за целта прие Регламент за изпълнение (ЕС) 2021/548 на Комисията от 29 март 2021 г. („регламента за регистрационния режим“) (4).
 1.3. Заинтересовани страни
 (5)
 В известието за започване Комисията прикани заинтересованите страни да се свържат с нея, за да вземат участие в разследването. Освен това Комисията изрично уведоми жалбоподателя, известните производители от Съюза, известните сдружения в Съюза, известните производители износители, органите на Китай, известните вносители, известните търговци и ползвателите за започване на разследването и ги прикани да вземат участие.
 (6)
 Заинтересованите страни имаха възможност да представят коментари относно започването на разследването и да поискат да бъдат изслушани от Комисията и/или от служителя по изслушванията при търговските процедури. Изслушвания се проведоха с жалбоподателя и с един от включените в извадката вносители (Cable 77 Danmark ApS (Cable 77).
 1.4. Коментари относно започването
 (7)
 Комисията получи коментари относно започването от страна на правителството на Китай (ПК), Китайската търговска камара за внос и износ на машини и електронни продукти (CCCME), жалбоподателя и един вносител (Connect Com GmbH (Connect Com).
 (8)
 Connect Com заяви, че са необходими повече информация и разяснения относно жалбата. По-специално той изтъкна, че влошаването на пазарната позиция на промишлеността на ЕС не се дължи на изгодните цени на вноса от Китайската народна република, а на